Hvordan ville du ændre dig, hvis du fik mere magt?

Tænk på dig selv i en magtfuld lederstilling.

Du forestiller dig måske, at du stadig ville være den samme: stadig fornemme, hvordan andre har det, stadig være god til at lytte, stadig være empatisk og hensynsfuld. Men du tager formentlig fejl. Du ville ikke være den samme.

Nyere forskning peger nemlig på, at de fleste mennesker ændrer sig, når de får øget magt. Ikke i løbet af nogle år, men simpelthen lige med det samme – idet de mærker følelsen af magt.

Magt hæmmer de empatiske centre i hjernen, den gør os mere grådige, mere afstumpede, mere dominerende, mindre lyttende, viser forskning inden for både socialpsykologi og hjerneforskning. Nogle af de kvaliteter kan til en vis grad være nyttige; statsministre, erhvervsledere, dommere og undervisere er nogle gange nødt til at skære igennem og lade deres vilje være lov. Men når man kigger på de mange undersøgelser, peger de entydigt i retning af, at det ofte kammer over, og at ændringen sker overraskende let.

Når vi føler os magtfulde, er vi dårligere til at aflæse ansigtsudtryk. Vi har sværere ved at se tingene fra de andres perspektiv. Vi vil hellere fortælle end lytte. Vi afbryder og dominerer samtaler. Vi taler ned til andre og kører mere råddent i trafikken. Vi tager mere fra kagefadet og smasker endda mere, når vi spiser. Vi tager slik fra børn!

Ja, det lyder som rene og skære fordomme, hvis ikke det lige var, fordi disse mekanismer er blevet bekræftet i utallige forsøg. Magt korrumperer. Magt gør os til nogle usympatiske røvhuller. I hvert fald, hvis vi ikke passer på.

En af de førende forskere inden for magtens socialpsykologi er professor Dacher Keltner fra Berkeley-universitetet, der ud over at have stået for en del af de konkrete forsøg også har skrevet bogen The Power Paradox. Jeg har både læst bogen og kort talt med Keltner over telefonen om magtens paradoks. Hans vigtigste pointe er denne:

“Magtens paradoks er, at man som regel får magt ved at arbejde for det fælles bedste. Men meget ofte kan man se, at når folk så har fået den magt, så misbruger de den.”

Jeg vender tilbage til min samtale med professoren, men først skal vi kigge nærmere på, hvad forskningen faktisk har fundet ud af: